[{"text_idx": "#000001", "text": "Daoust d\u2019an dan\u0303jeriou\u0300 evit yec\u2019hed al labourerien, an dud diwar-dro hag an en-dro e tremen Breizh hebiou d\u2019an dalc\u2019h stag ouzh an amoniak. Disteraet gant ar strollegezhiou\u0300 ha bed ar gonezvouederezh ec\u2019h a ar skarzhan\u0303 NH3 war washaat a-blasou\u0300. Ha gwashan\u0303 tra e vez sikouriou\u0300 publik bras d\u2019ar saotrerien vras, darn anezhe e-maez lezenn."}, {"text_idx": "#000003", "text": "Pesked marv a-vil-vern, o c\u2019horf en aer, war-neun\u0303v en dour lous-teil. D\u2019an 2 aviz Ebrel 2021 e oa bet saotret ar Pen\u0303zez, ur ste\u0302r e Bro-Leon gant un distaol teil dre aksidant, o tont eus un atant industriel. Skoet ar besketaerien, an dud diwar-dro ha naturelourien gant se. Mont a ra an degouezh da-heul un hir a listennad a ste\u0302riou\u0300 bet saotret daonet gant an amoniak. Un toullad mizvezhiou\u0300 a-raok se eo ar Ste\u0302r-Aon, a oa bet skoet gant 400 000 litrad dilaostajou\u0300 o tont eus ur metanizer. Kement a amoniak a oa ken e oa chomet 180 000 a dud hep dour eus ar c\u2019hog e-pad 5 devezh. War wel eman\u0303 sort degouezhiou\u0300 met dre se ne vez ket gwelet reou\u0300 all, evel e Sant-Malou\u0300, m\u2019o devoa an dud alanet aer louzet gant amoniak e-pad 15 vloaz kazi sur (da lenn en hor pennad diwar-benn an Timac, pennad diwezhan\u0303 an heuliad)."}, {"text_idx": "#000004", "text": "Daoust d\u2019an traou\u0300 lakaet e plas e live ar Stad a-benn bihanaat an amoniak eo an hent kontrol an hini zo tapet e Breizh. Staliou\u0300-yer ha kreier-moc\u2019h ezdouar, stankoc\u2019h-stankan\u0303, metanizaat a-live an industriezh (bezan\u0303 zo ar metanizaat un teknologiezh da broduin\u0303 energiezh diwar difankadennou\u0300 al loened)... Dalc\u2019het e vez gant ar saotran\u0303, gwashoc\u2019h-gwashan\u0303 a-blasou\u0300, ha mont a ra ar strollegezhiou\u0300 hebiou d\u2019ar skoilh."}, {"text_idx": "#000007", "text": "En Treou\u0300-Leon e oa bet saotret spontus ste\u0302r Daoulaz gant 200 000 litrad han\u0303vouez o tont eus an EARL Keropartz e 2019. Pa oa ur prosez da vezan\u0303 evit ar goan\u0303v eo bet Olivier Allain besprezidant ar rannvro e karg eus al labour-douar ha war ar renk evit an dilennadegou\u0300 rannvro war listennad LREM ar besprezidant bet Thierry Burlot, er menaj ha graet meuleudi dezhan\u0303. 50 000 \u20ac a yalc\u2019hadou\u0300 zo bet degaset d\u2019an EARL."}, {"text_idx": "#000010", "text": "Studiet don hon eus raktresou\u0300 kempenn ar vro savet gant ar strollegezhiou\u0300, hag int a-gostez d\u2019an ezhommou\u0300 bras. Bepred eo se a zeu war-wel e studi an aliou\u0300 rentet er mizvezhiou\u0300 diwezhan\u0303 gant ar Bodad Rannvro Aotrouniezh an Endro (MRAE), ur servij melestradurel publik e karg da rein\u0303 e ali war sort diellou\u0300."}, {"text_idx": "#000012", "text": "E bro Leon eman\u0303 an MRAE o\u2019n em c\u2019houlenn war kalite ar PCAET evit an endro e Lesneven Aodou\u0300 ar Mojennou\u0300. \u00ab Memestra zo d\u2019en em c\u2019houlenn gant ar pal nebeutaat an dileuskel amoniak, pell dindan ar paliou\u0300 broadel ha rannvroel, rakkar aman\u0303 zo eus unan eus ar skoilhou\u0300 pennan\u0303 er vro. \u00bb Ha kement all e PCAET an amezeien, bro Hirwazh Kumuniezh. Ar \u00ab Steun\u0303v Kevanlen tiriadel \u00bb (Scot) e bro Gwengamp n\u2019eus ennan\u0303 netra tout evit a sell kalite an aer. Hag e tolpad ke\u0302riou\u0300 Felger, m\u2019eman\u0303 ar produin\u0303 amoniak a 35 % en tu all d\u2019ar geidenn e Breizh, ne vez ket displeget dre ar munud er PCAET petra eo orin an danveziou\u0300 saotran\u0303 en aer, na penaos ober evit lakaat bihanaat anezhe kennebeut all."}, {"text_idx": "#000013", "text": "Hag evit rannvro Breizh, a zo o sevel he frogramm Feder (Fontou\u0300 Europat evit an Diorren Rannvroel) hag FSE (Fontou\u0300 Sokial Europat) evit ar bloavezhiou\u0300 2021-2027, zo rebechet gant an MRAE \u00ab un doser hag a embann n\u2019eus ket a skog war an endro gant ar fedou\u0300-se, un arguzennin\u0303 graet prim ken ha ken \u00bb. Ha se evit a sell an amoniak o nijal kuit peurgetket, un dra n\u2019eus ket dalc\u2019het kont anezhan\u0303 da vat, hervez an MRAE."}, {"text_idx": "#000014", "text": "Deomp da c\u2019houzout n\u2019eus bet degaset respont ebet en doseriou\u0300 emaomp a-baouez menegin\u0303 (n\u2019eo ket ret d\u2019ar strollegezhiou\u0300 hen ober), nemet evit bro Gwengamp, met respont ebet evit a sell an danvez saotran\u0303 an aer. Evit ar bras eus an doseriou\u0300 all emaint c\u2019hoazh war sevel hag enklaskou\u0300 publik war ober pe da zont."}, {"text_idx": "#000017", "text": "N\u2019eus nemet teurel ur sell war avizou\u0300 Aotrouniezh an endro e Breizh a-hed an daou vloavezh diwezhan\u0303 evit en em rentan\u0303 kont eo dister diwall an amoniak... \u00ab Ur sapre skog zo gant an amoniak dilaosket diwar al lec\u2019h desevel loened, pe vefe en e stumm aezhenn pe vefe er c\u2019houezhadennou\u0300 e stumm azot pellik pe pellikoc\u2019h. Se ne vez ket studiet a-walc\u2019h \u00bb, a glemm ar servij melestradurel en e aviz evit a sell sevel ur stal-yer er Yeuc\u2019h, e Kerne Izel. \u00ab Diwall kalite endro an douriou\u0300 n\u2019eo ket gwarantet a-walc\u2019h abalamour na vez ket dalc\u2019het kont eus ar c\u2019houezhadennou\u0300 azot diwar amoniak. \u00bb"}, {"text_idx": "#000019", "text": "Ha sur zo tapet skoueriou\u0300 arouezius gant ur seurt ali ivez, evel ar raktres da sevel ur stal-yer 120 000 penn enni e Laoulan e bro Bourlet (Morbihan). Sklaer eo ali an MRAE ken eo sklaer evit ur gludeg a vefe enni betek 22 pe 30 yar dre vetrad karez : \u00ab Ar skogou\u0300 a c\u2019hell bezan\u0303 gant an talarin\u0303 pe an dilaoskadennou\u0300 ha kouezhadennou\u0300 amoniak en aer ne vezont ket dielfennet. [...] Ar skogou\u0300 diwar se war an endro ne vezont ket studiet. \u00bb"}, {"text_idx": "#000021", "text": "En Breizh eman\u0303 an hanter eus ar staliou\u0300 desevel loened dindan reoliadur an ICPE (sellet ouzh kartenn an ICPE e Fran\u0303s). Diwar se eo splann e vez uhel-mat al liveou\u0300 a amoniak dilaosket war an dachenn, eme an MRAE evel e Landunvez ma zo goulennet eeunaat ur menaj desevel moc\u2019h unnek mil loen ennan\u0303. Un dra \u00ab n\u2019eus ket da vezan\u0303 disteraet \u00bb, evit an Aotrouniezh evit an endro. \u00ab Ar risklou\u0300 en ur vernian\u0303 efedou\u0300 an holl feurmiou\u0300 diwar-dro ne c\u2019hell ket bezan\u0303 la\u0302ret da vezan\u0303 izel, er c\u2019hontrol d\u2019ar pezh zo lakaet en doser. \u00bb Eman\u0303 Landunvez e bro Leon, ur vro m\u2019eo stank an dileuskel amoniak, gwashoc\u2019h evit e lec\u2019h all (sellout ouzh hor c\u2019hartenn). Ha seul taol e vez kistion eus ar bernian\u0303-man\u0303 etre an holl feurmiou\u0300, e pep aviz studiet gant hor c\u2019hazetennerien."}, {"text_idx": "#000022", "text": "SARL Avel Vor e Landunvez \u2013 Gwel Loarel : Ar skol, tachenn-c\u2019hoari ar vugale hag ur c\u2019harter annez savet da 200 metrad eus poullou\u0300-han\u0303vouez (tapadenn-skramm Google maps)."}, {"text_idx": "#000025", "text": "Ur skoilh c\u2019hoazh : muzuliou\u0300 zo a vez gwelet evel talvoudus gant bed al labour-douar na vezont ket lakaet e pleustr, abalamour d\u2019ar c\u2019houst anezhe. Gwir eo kement-man\u0303 evit ar stal-yer e Laoulan, e-lec\u2019h na vefe ket staliet a ostilh da buraat an aer da skouer."}, {"text_idx": "#000026", "text": "Ha darn all ha na zeuont ket a-benn da chom dindan al liveou\u0300 aotreet a dap digant ar prefeti e vefe direizhet d\u2019ar reolenn evite pa son\u0303j gante n\u2019hellont ket ober gant an teknikou\u0300 gwellan\u0303 zo... dre ma vezont re ger ! Gwir eo se e Brengolou\u0300."}, {"text_idx": "#000028", "text": "Ne vez redi ebet diwar ali an MRAE, met ret e vez d\u2019ar re o tougen raktresou\u0300 respont dezhan\u0303. Peurliesan\u0303 en em ziskargont en ur la\u0302ret e toujont d\u2019ar reolenn, evel darn eus ar skoueriou\u0300 meneget aman\u0303. Alies avat evit a sell an amoniak e respontont hebiou. Da skouer gant ar menajer e Brengolou\u0300, amezeg anezhan\u0303 da eizh tachenn klaset ICPE. Evitan\u0303 \u00ab n\u2019eus ket a efedou\u0300 berniet splann \u00bb. Met war un dro e asant e-unan penaos \u00ab dre ziouer a ditourou\u0300 ouzhpenn eo dibosupl muzulian\u0303 an efedou\u0300 berniet er feurmiou\u0300-man\u0303 \u00bb !"}, {"text_idx": "#000031", "text": "E Breizh zo diorroet ur strategiezh souten gant ar strollegezhiou\u0300, met en tu-hont da se ur strategiezh diorren filierenn ar gounezvouederezh war hir dermen, an hini a zegas ar muian\u0303 a bostou\u0300-labour er rannvro. Gant se e vez klasket degas nerzh d\u2019an staliou\u0300 bras hag a zilaosk kalz a amoniak. Dre se zo ur gazoduk tost da gant kilometrad anezhan\u0303 da vont eus Pleiben da Bleuwigner. Ar pal eo suraat ar pourvezan\u0303 gaz e Breizh... Met n\u2019eo ket \u2019walc\u2019h se, staget e vefe outan\u0303 ur 124 bennaket a vetanizeriou\u0300 nevez ivez ! Ostilhou\u0300 a zegas goulennou\u0300 diwar-benn an amoniak c\u2019hoazh. Gant rannvro Breizh hag an Ademe eo bet harpet ar metanizaat dre veur a yalc\u2019had arc\u2019hant."}, {"text_idx": "#000033", "text": "Ha ne chom ket pell eus ar c\u2019hoari unan eus ar re vrasan\u0303 er bed ekonomikel e Breizh, ha bed an gounezvouederezh. Savet eo bet Eureden diwar ar bodan\u0303 etre Triskalia ha D\u2019Aucy. Ha lorc\u2019h enne oc\u2019h embann \u00ab en tu all d\u2019ur milion a vetradou\u0300 karez a staliou\u0300-yer e Breizh \u00bb ha 650 lec\u2019h da zesevel moc\u2019h. Degaset he deus rannvro Breizh 5 milion a euroiou\u0300 da vont da gevranneg. Trawalc\u2019h da gaout aon na vefe ket sklaer an darempredou\u0300 etre politikerezh ar rannvro hag industriezh al labour-douar... diwar-goust kalite aer ar Vretoned."}, {"text_idx": "#000034", "text": "Titourou\u0300 da gas deomp ? Skrivit da splann [@] riseup.net hag e vo displeget deoc\u2019h penaos ober a-benn kas deomp dokumentou\u0300 e surentez."}, {"text_idx": "#000035", "text": "Breizh, ar vro a zilaosk ar muian\u0303 a amoniak e Fran\u0303s"}, {"text_idx": "#000036", "text": "Breizh eo ar vro a zilaosk ar muian\u0303 a amoniak e Fran\u0303s. Pep kelc\u2019h a ziskouezh ar c\u2019hementad dilaosket a zo bet diskle\u0302riet e 2019 gant an embregerezhiou\u0300 labour-douar hag an uzinou\u0300 (ar re a zo renablet e sturiad IED). El labour-douar, n\u2019eus nemet ar magerezhiou\u0300 moc\u2019h gant ouzhpenn 2000 loen, hag ar c\u2019hludier gant ouzhpenn 40 000 a blasou\u0300. Da la\u0302ret eo \u2018zo un diouer a ditourou\u0300 memes tra, ne weler ket ar c\u2019hementad a vez dilaosket en holl : an antantou\u0300 bihanoc\u2019h hag ar re zindan 10 tonenn a amoniak ne vezont ket kemeret e kont aman\u0303. Ha lod a uzinou\u0300 n\u2019int ket evit doujan\u0303 diouzh ar reolennou\u0300, o chom hep diskle\u0302rian\u0303 pep tra, e-giz ar pezh a lenner en hon enklask."}, {"text_idx": "#000041", "text": "Gall a ran tennan\u0303 66 % eus ma donezon eus an tailhou\u0300."}, {"text_idx": "#000043", "text": "Kazetennerien omp ha krouet hon eus Splann ! evit kas da benn enklaskou\u0300 war an hir-dermen war sujedou\u0300 pouezus evit ar Vretoned. Gall a reoc'h lenn aman\u0303 perak hon eus bet savet ar raktres-man\u0303."}, {"text_idx": "#000044", "text": "Ret eo deomp chom dizalc'h eus bed ar politikerezh hag an arc'hant. A-drugarez d'ar pezh a vez roet deomp gant al lennerien ha lennerezed e c'hallomp ober hon labour en ur embann pennadou\u0300 digoust da lenn. Ma c'hallit, brav vefe ober un donezon deomp, ur wech, bep miz pe bep bloaz. Ar pezh a vez roet 'zo tu tennan\u0303 diwar an tailhou\u0300. Mersi braz !"}, {"text_idx": "#000045", "text": "Vous pouvez visiter notre site en breton ou fermer cette fene\u0302tre pour continuer votre navigation."}, {"text_idx": "#000046", "text": "Ne plus me montrer cette fene\u0302tre et poursuivre ma navigation"}]